Amžinas galvosūkis – kiek kartų dažyti?
Tiek senus, tiek jaunus vaismedžius reikia balinti tinkamu laiku tris kartus per metus: rudenį, vasarą ir pavasarį. Rudeninis balinimas (spalio – lapkričio mėnesiais) yra pats svarbiausias, nes apsauga išsilaiko iki pavasario, kai saulė kamieną įšildo iki +9º C. Tokios temperatūros visai pakanka, kad kamienu imtų tekėti sultys, tačiau aplinkos temperatūra išlieka minusinė ir saulei nusileidus, užšaldamos sultys suplėšo žievę. Pavasarinis balinimas laikomas antru pagal svarbumą. Jeigu rudenį to nepadarėme, tai pavasarinis balinimas turi būti atliekamas vasario mėnesį. Jeigu rudenį obelys nubalintos, tada pavasarį baliname kovo–balandžio mėnesį. Vasarą balinama siekiant atnaujinti pavasarinį balinimą ir tai daroma birželį–liepą. Kad vaismedžiai būtų tinkamai apsaugoti, balinama iki 1,5–2 m aukščio ir atkasant žemę aplink kamieną iki 4 cm gylio. Kamienams apdžiūvus, juos vėl užžeriame.
Kaip vaismedžiai paruošiami balinimui?
Pirmiausia medine mentele nuo kamieno ir skeletinių šakų nuvalomos kerpės, samanos, atsilupusi žievė. Viską, ką nuskusime, reikia surinkti ir sudeginti, kad neplistų infekcijos, kenkėjai. Geriausiai prieš darbą aplink kamieną pasitiesti audinį ar plėvelę, ant kurios kristų atliekos. Antras etapas – žaizdų sutvarkymas. Šį darbą atliekame sausu oru, likus ne mažiau kaip 3 dienoms iki numatomo balinimo, nes kitaip dezinfekcija neatneš laukiamo rezultato. Dezinfekuojama vario sulfato ir bordo mišinio tirpalu, jį išpurškiant pulverizatoriumi. Tinka ir karštas pelenų bei muilo tirpalas. Juo galima nuplauti visą medžio kamieną. Trečiame etape jau dezinfekuotos žaizdos užtepamos moliu ar specialiomis pastomis. Taip paruoštą medį jau galima balinti.
Išsamiau skaitykite "Gimtajame…"